Nõukogu direktiiv 97/61/EÜ,

20. oktoober 1997,

millega muudetakse direktiivi 91/492/EMÜ (milles sätestatakse elusate kahepoolmeliste karploomade tootmise ja turuleviimise tervishoiunõuded) lisa

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/492/EMÜ, milles sätestatakse elusate kahepoolmeliste karploomade tootmise ja turuleviimise tervishoiunõuded, [1] eriti selle artiklit 11,

võttes arvesse komisjoni ettepanekut

ning arvestades, et:

direktiivi 91/492/EMÜ lisa V peatükis sätestatakse lubatavad piirnormid kahte liiki merelistele toksiinidele, mis on rahva tervisele ohtlikud;

on teaduslikke tõendusmaterjale selle kohta, et aladel, kus elusaid kahepoolmelisi karploomi toodetakse, on esinenud uut merelist toksiini Amnesic Shellfish Poisoning (ASP), mis võib ohustada tarbija tervist;

nimetatud uue merelise toksiini arvessevõtmiseks tuleb kohandada direktiivi 91/492/EMÜ lisa V peatüki tervishoiunõudeid, mis käsitlevad elusaid kahepoolmelisi karploomi;

rahva tervise kaitseks tuleb ette näha nimetatud uue merelise toksiini lubatav piirnorm;

kogemused on näidanud, et direktiivi 91/492/EMÜ lisa II peatüki punktis 6 sätestatud registreerimisdokument elusate kahepoolmeliste karploomade partiide identifitseerimiseks peaks sisaldama teavet esialgse kogumisala sanitaarseisundi ning kõikide karploomadele tehtud puhastamiste või ülekandmiste kohta;

turuleviidud kahepoolmeliste karploomade päritolu peab olema võimalik välja selgitada; seetõttu peaks olema võimalik siduda registreerimisdokumendis esitatud teavet iga turuleviidud partiiga väljastuskeskuses peetavas arvestusraamatus;

käitajatele ja järelevalvetalitustele oleks kergemini mõistetavam registreerimisdokumendi tüüpvorm, sõltumata keelest, milles see on koostatud; komisjon peaks sellise dokumendivormi kehtestama,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 91/492/EMÜ lisa muudetakse järgmiselt.

1. II peatüki punkt 6 asendatakse järgmisega:

"6. Pädev asutus peab tootja nõudmisel välja andma registreerimisdokumendi elusate kahepoolmeliste karploomade partiide identifitseerimiseks tootmisalalt väljastuskeskusesse, puhastuskeskusesse, ülekandealale või töötlemisettevõttesse vedamise ajal. Iga partii puhul peab tootja loetavalt ja kustumatute tähtedega täitma asjakohased lahtrid registreerimisdokumendis, mis peab sisaldama järgmist teavet:

- tootja andmed ja asukoht,

- kogumise kuupäev,

- tootmisala asukoha võimalikult täpsed andmed või koodnumber,

- I peatükis osutatud tootmisala sanitaarseisund,

- karpide liigi ja koguse võimalikult täpsed andmed,

- loanumber ja pakendamise, ülekandmise, puhastamise või töötlemise sihtkoht.

Tootja peab registreerimisdokumendi kuupäevastama ja allkirjastama.

Registreerimisdokumendid tuleb nummerdada. Pädev asutus peab pidama registrit, kuhu on märgitud registreerimisdokumentide numbrid ja elusaid kahepoolmelisi karploomi koguvate isikute nimed, kellele need dokumendid on välja antud. Elusate kahepoolmeliste karploomade iga partii registreerimisdokument tuleb partii edasisaatmisel väljastuskeskusesse, puhastuskeskusesse, ülekandealale või töötlemisettevõttesse kalendertempliga märgistada ning nimetatud keskuste, alade või ettevõtete käitajad peavad seda dokumenti säilitama vähemalt 12 kuu jooksul. Lisaks on ka tootja kohustatud registreerimisdokumenti sama ajavahemiku jooksul alles hoidma.

Kui kogumist teostavad samad isikud, kes töötavad sihtkoha väljastuskeskuses, puhastuskeskuses, ülekandealal või töötlemisettevõttes, võib registreerimisdokumendi asendada alalise transpordiloaga, mille annab pädev asutus. Direktiivi artiklis 12 sätestatud korras kehtestab komisjon registreerimisdokumendi tüüpvormi, mis sisaldab viidet mitmetele sinna lisatavatele nõuetele, mida nimetatakse käesoleva lisa II, III ja IV peatükis."

2. III peatüki punkt 9 asendatakse järgmisega:

"9. pärast ülekandealalt kogumist peab partiidega ülekandealalt heakskiidetud väljastuskeskusesse, puhastuskeskusesse või töötlemisettevõttesse vedamisel kaasas olema registreerimisdokument, mille näidise koostab komisjon direktiivi artiklis 12 sätestatud korras ning milles lisaks käesoleva lisa II peatüki punktis 6 määratletud teabele esitatakse muuhulgas ka ülekandeala asukoht ja loanumber ning ülekande kestus koos toote ja selle päritolu kindlakstegemiseks vajaliku muu teabega.

Kui ülekandeala töötajad on samad isikud, kes töötavad ka väljastuskeskuses, puhastuskeskuses või töötlemisettevõttes, ei nõuta eespool esitatud tingimuse täitmist."

3. IV peatüki III jao punkti 13 teine lõik asendatakse järgmisega:

"Puhastuskeskused, mis lähetavad elusate kahepoolmeliste karploomade partiisid väljastuskeskustele, peavad esitama registreerimisdokumendi, mille näidise koostab komisjon direktiivi artiklis 12 sätestatud korras ning milles lisaks käesoleva lisa II peatüki punktis 6 määratletud teabele esitatakse muu hulgas ka puhastuskeskuse loa number ja aadress ning puhastamise kestus, puhastuskeskusesse saabumise ja sealt lahkumise kuupäevad koos toote ja selle päritolu kindlakstegemiseks vajaliku muu teabega."

4. IV peatüki IV jao punkt 4 asendatakse järgmisega:

"4. Väljastuskeskused hoiavad pädevatele asutustele kättesaadavatena järgmisi andmeid:

- heakskiidetud tootmisalalt või ülekandealalt või puhastuskeskusest pärit elusatele kahepoolmelistele karploomadele tehtud mikrobioloogiliste uurimiste tulemused,

- väljastuskeskusesse toodud elusate kahepoolmeliste karploomade kogused ja toomise kuupäevad koos vastavasisuliste registreerimisdokumentidega,

- saajate nimede ja aadressidega saatedokumendid, väljastatud elusate kahepoolmeliste karploomade kogused ja väljastamise kuupäevad koos nende vastuvõtmise registreerimisdokumendi või registreerimisdokumentide vastava(te) numbri(te)ga.

Need andmed peavad olema liigitatud ajalises järjestuses ning neid tuleb säilitada pädeva asutuse poolt määratava ajavahemiku jooksul, mille kestus on vähemalt 12 kuud."

5. V peatükki lisatakse järgmine punkt:

"7a. Amnesic Shellfish Poisoni (ASP) üldsisaldus karploomade söödavates osades (kogu kehas või kõikides söödavates osades eraldi) ei tohi HPLC-meetodit kasutades ületada 20 mikrogrammi domoiinhapet grammi kohta."

Artikkel 2

1. Liikmesriigid jõustavad käesoleva direktiivi järgimiseks vajalikud õigusnormid enne 1. juulit 1998. Liikmesriigid teatavad sellest viivitamata komisjonile.

Kui liikmesriigid need meetmed vastu võtavad, lisavad nad nendesse meetmetesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud põhiliste siseriiklike õigusnormide teksti.

Artikkel 3

Käesolev direktiiv jõustub Euroopa Ühenduste Teatajas avaldamise päeval.

Artikkel 4

Käesolev direktiiv on adresseeritud liikmesriikidele.

Luxembourg, 20. oktoober 1997

Nõukogu nimel

eesistuja

F. Boden

[1] EÜT L 268, 24.9.1991, lk 1. Direktiivi on muudetud 1994. aasta ühinemisaktiga.

--------------------------------------------------